C 301/1

Comunicarea Comisiei

Actualizarea datelor utilizate pentru calcularea sumelor forfetare și a penalităților cu titlu cominatoriu pe care Comisia urmează să le propună Curții de Justiție a Uniunii Europene în cadrul procedurilor de constatare a neîndeplinirii obligațiilor

(2020/C 301/01)

I. Introducere

Comunicarea din 2005 a Comisiei privind punerea în aplicare a articolului 228 din Tratatul CE (1) [în prezent, articolul 260 alineatele (1) și (2) din TFUE] a stabilit baza pe care o utilizează Comisia pentru a calcula valoarea sancțiunilor financiare (fie ca sume forfetare, fie ca penalități cu titlu cominatoriu) pe care îi solicită Curții de Justiție să le aplice atunci când Comisia sesizează Curtea printr-o acțiune în temeiul articolului 260 alineatul (2) din TFUE în contextul procedurii de constatare a neîndeplinirii obligațiilor de către un stat membru.

Într-o comunicare ulterioară prezentată în 2010 (2) privind actualizarea datelor utilizate pentru acest calcul, Comisia a stabilit că aceste date macroeconomice trebuie să facă obiectul unei actualizări anuale, pentru a se ține seama de evoluția inflației și a produsului intern brut („PIB”).

Comunicarea din 2011 a Comisiei privind punerea în aplicare a articolului 260 alineatul (3) din TFUE (3) și Comunicarea din 2017 a Comisiei, intitulată „Legislația UE: o mai bună aplicare pentru obținerea unor rezultate mai bune” (4), evidențiază faptul că aceeași metodă ca și cea stabilită prin comunicarea din 2005 se aplică pentru calcularea sancțiunilor financiare pe care Comisia îi solicită Curții de Justiție să le aplice în temeiul articolului 260 alineatul (3) din TFUE.

Actualizarea prevăzută în prezenta comunicare (5) are la bază evoluția inflației și a PIB-ului fiecărui stat membru și ale Regatului Unit (6), ceea ce reflectă capacitatea de plată a acestora. Statisticile relevante privind rata inflației și PIB-ul care trebuie utilizate sunt cele stabilite cu doi ani înainte de anul în care se efectuează actualizarea („regula t-2”), și anume 2018, întrucât perioada minimă necesară pentru a se colecta date macroeconomice relativ stabile este de doi ani. În plus, pentru actualizarea din acest an, un alt factor este revizuirea indicilor de referință pentru conturile naționale (7), efectuată de 17 state membre și de Regatul Unit în al doilea semestru al anului 2019, pentru a include noi surse de date și modificări ale metodologiei statistice internaționale.

În temeiul articolelor 127 și 131 din Acordul de retragere încheiat între UE și Regatul Unit (8), în perioada de tranziție se menține statu-quo ante față de Regatul Unit în ceea ce privește aplicarea și asigurarea respectării dreptului UE. Comisia poate iniția noi proceduri de constatare a neîndeplinirii obligațiilor împotriva Regatului Unit și poate continua procedurile deja lansate. Actualizările prezentate în prezenta comunicare includ, prin urmare, actualizări ale datelor Regatului Unit.

După cum s-a precizat deja în comunicarea din februarie 2019, Comisia va recalcula cifrele la sfârșitul perioadei de tranziție.

II. Elementele care fac obiectul actualizării

Lista criteriilor economice care urmează să fie actualizate este următoarea:

— valoarea forfetară de bază uniformă corespunzătoare penalității cu titlu cominatoriu (9), stabilită în prezent la 3 116 EUR, care urmează să fie actualizată în funcție de inflație;

— valoarea forfetară de bază uniformă pentru calculul valorii zilnice folosite pentru calcularea valorii forfetare (10), stabilită în prezent la 1 039 EUR, care urmează să fie actualizată în funcție de inflație;

— factorul special „n”, care urmează să fie actualizat în funcție de PIB-ul statului membru în cauză, ținând seama de numărul de reprezentanți în Parlamentul European care i-a fost alocat; factorul „n” este identic pentru calcularea sumei forfetare și a penalităților cu titlu cominatoriu zilnice;

— sumele forfetare minime (11) care urmează să fie revizuite în funcție de inflație.

III. Actualizări

Comisia va aplica următoarele valori actualizate pentru a calcula valoarea sancțiunilor financiare (sume forfetare sau penalități cu titlu cominatoriu) atunci când sesizează Curtea de Justiție în temeiul articolului 260 alineatele (2) și (3) din TFUE:

1. valoarea forfetară de bază uniformă pentru calcularea penalității cu titlu cominatoriu este stabilită la 3 154 EUR;

2. valoarea forfetară de bază uniformă pentru calculul valorii zilnice folosite pentru stabilirea valorii forfetare este fixată la 1 052 EUR;

3. factorul special „n” și suma forfetară minimă pentru cele 27 de state membre ale UE și Regatul Unit se stabilesc după cum urmează: Stat membru Factor special „n” Suma forfetară minimă (1 000 EUR) Belgia 0,80 2 088 Bulgaria 0,25 653 Cehia 0,53 1 384 Danemarca 0,51 1 331 Germania 4,59 11 982 Estonia 0,10 261 Irlanda 0,48 1 253 Grecia 0,50 1 305 Spania 2,06 5 377 Franța 3,39 8 849 Croația 0,19 496 Italia 2,91 7 596 Cipru 0,09 235 Letonia 0,12 313 Lituania 0,18 470 Luxemburg 0,15 392 Ungaria 0,43 1 122 Malta 0,07 183 Țările de Jos 1,15 3 002 Austria 0,67 1 749 Polonia 1,29 3 367 Portugalia 0,53 1 384 România 0,66 1 723 Slovenia 0,15 392 Slovacia 0,28 731 Finlanda 0,45 1 175 Suedia 0,79 2 062 Regatul Unit 3,41 8 901

Comisia va aplica aceste valori actualizate în cazul deciziilor de sesizare a Curții de Justiție pe care le va lua în temeiul articolului 260 din TFUE, începând cu data la care este adoptată prezenta comunicare.

(1) SEC(2005) 1658 (JO C 126, 7.6.2007, p. 15).

(2) SEC(2010) 923/3. Această comunicare a fost actualizată în 2011 [SEC(2011) 1024 final], în 2012 [C(2012) 6106 final], în 2013 [C(2013) 8101 final], în 2014 [C(2014) 6767 final], în 2015 [C(2015) 5511 final], în 2016 [C(2016) 5091 final], în 2017 [C(2017) 8720 final] și în 2018 [C(2018) 5851 final], în vederea adaptării anuale a datelor economice.

(3) JO C 12, 15.1.2011, p. 1.

(4) JO C 18, 19.1.2017, p. 10.

(5) Datele referitoare la PIB pentru actualizarea din acest an au fost extrase la 11 iunie 2020.

(6) În conformitate cu normele generale prevăzute în comunicările din 2005 și 2010.

(7) https://ec.europa.eu/eurostat/documents/737960/9861115/Benchmark_revisions_2019.pdf

(8) Acord privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (JO C 384I, 12.11.2019, p. 1).

(9) Valoarea forfetară de bază standard sau uniformă corespunzătoare penalităților zilnice cu titlu cominatoriu este definită ca fiind valoarea de bază fixă la care se aplică anumiți coeficienți de corecție multiplicatori. Coeficienții de corecție sunt coeficienții referitori la gravitatea și la durata încălcării, precum și la factorul special „n” corespunzător statului membru în cauză.

(10) Atunci când se calculează suma forfetară se aplică valoarea forfetară de bază. În ceea ce privește articolul 260 alineatul (2) din TFUE, suma forfetară se obține înmulțind valoarea zilnică (rezultată prin înmulțirea valorii forfetare de bază uniforme cu coeficientul de gravitate a încălcării, rezultatul acestui calcul fiind înmulțit cu factorul special „n”) cu numărul de zile în care se constată neîndeplinirea în continuare a obligațiilor, de la data primei hotărâri la data la care încălcarea ia sfârșit sau la data pronunțării hotărârii în temeiul articolului 260 alineatul (2) din TFUE. În ceea ce privește articolul 260 alineatul (3) din TFUE, în conformitate cu punctul 28 din Comunicarea Comisiei intitulată „Punerea în aplicare a articolului 260 alineatul (3) din TFUE” [SEC(2010) 1371 final, (JO C 12, 15.1.2011, p. 1)], suma forfetară se obține înmulțind valoarea zilnică (rezultată prin înmulțirea valorii forfetare de bază uniforme cu coeficientul de gravitate a încălcării, rezultatul acestui calcul fiind înmulțit cu factorul special „n”), cu numărul de zile din ziua următoare datei la care expiră termenul de transpunere prevăzut în directivă, până la data la care ia sfârșit neîndeplinirea obligațiilor sau la data pronunțării hotărârii în temeiul articolului 258 și al articolului 260 alineatul (3) din TFUE. Suma forfetară calculată pe baza valorii forfetare zilnice ar trebui să se aplice atunci când rezultatul calculului menționat mai sus depășește suma forfetară minimă.

(11) Suma forfetară minimă fixă se stabilește pentru fiecare stat membru și pentru Regatul Unit în funcție de factorul special „n”. Suma forfetară minimă fixă va fi propusă Curții în cazul în care totalul sumelor forfetare zilnice nu depășește suma forfetară minimă fixă.